בעיית המים - סקירת קצרה

מהי בעיית המים?
בלי מים נקיים אין חיים. אנחנו צריכים אותם לשתייה, השקיה של השדות ובעלי החיים, ניקיון (היגיינה אישית וסניטציה של מרחב המחייה), לתעשייה, ועוד. מרבית המים שהאדם מנצל הם מי גשם המשקים את השדות שלנו, אך אנחנו גם שואבים מים מגופים כמו אגמים, נהרות ומי תהום (דרך בארות), ומובילים אותם למרחקים ארוכים. בעיית המים היא מחסור בגישה למספיק מים נקיים. למעשה היא כוללת שתי בעיות שונות:
I. בעיה שמתקיימת במדינות עשירות ועניות כאחד היא מחסור פיזי במים - שאין מספיק מים מתוקים. ירידת משקעים ממלאת את מאגרי המים שלנו, ואנחנו מרוקנים אותם בעזרת משאבות. אם קצב צריכת המים שלנו גדולה יותר מקצב המילוי הטבעי שלהם, נוצר לאורך זמן מחסור במים זמינים. המחסור במים עשוי לנבוע משימוש מוגבר במים, או מירידה במילוי הטבעי של המים (לגודמה בעת רצף של שנות בצורת*). השימוש הגובר נובע מהגידול באוכלוסיה האנושית (כשיש יותר אנשים צריך יותר מים), ומהעלייה בצריכת המים לנפש (כל אדם צורך יותר מים - באופן ישיר או דרך מוצרים שהוא קונה), בעוד שהירידה בקצב מילוי מאגרי המים נובע משינויי האקלים, או מהתערבויות ישירות שלנו במחזור המים. לדוגמה, האוכלוסייה בישראל גדלה מאוד מאז קום המדינה, ואנחנו צורכים יותר ויותר מים גם ברמה האישית. למרות שעצרנו את זרימת מי הכנרת אל ים המלח (בעזרת סכר דגניה), צריכת המים המוגברת גרמה לירידת מפלס מי הכנרת. הדבר תרם רבות לייבוש הטבע בארץ ולירידת מפלס ים המלח, ולמעשה רוקן בצורה משמעותית את מאגרי המים הטבעיים שלנו, וחלקם נהרסו. זהו מצב שאינו בר קיימא - לא ניתן לקיים אותו לאורך זמן רב, והוא גורם לנזקים מצטברים. הדבר היה בעייתי במיוחד בשנות בצורת. 
II. במדינות עניות ובאזורים עניים/מרוחקים במדינות עשירות ישנו מחסור בתשתית נאותה לטיהור ולהובלת המים. המים עשויים להיות מזוהמים במי ביוב, בחיידקים, או בכימיקלים תעשייתיים, ועשוי להיות מחסור בתשתית של צינורות המובילים את המים לכפרים השונים, או תשתיות ביוב נאותות. ישנן מדינות עניות שיש בהן מספיק מים, אך הם לא מנוהלים כראוי ולכן לתושבים שלהן אין גישה ראויה למים נקיים.
הדרך לפתרון הבעיה בארץ מלמד גם על הדרך לפתרון הבעיה בעולם כולו. בראשית ימי המדינה הוקם המוביל הארצי ותשתיות ענפות שהבטיחו גישה למים נקיים לכל, אך פתרון זה לא היה בר קיימא. בהמשך, פתרון המחסור כלל מצד אחד חיסכון במים, ומן הצד השני יצירת מקורות מים חדשים.
הפתרונות של ישראל כיום (שהיא מובילת דרך בעולם):
1. חיסכון במים  - מתבצע על ידי שינויי התנהגות ובעזרת טכנולוגיה כמו השקייה חסכונית בעזרת טפטפת או פיתוח זני צמחים שזקוקים לפחות מים. העובדה שאנחנו מייבאים תבואות ומוצרים מהעולם גם היא מקטינה את צריכת המים שלנו - כשאנחנו מייבאים גרגרי חיטה, אנחנו לא צריכים לגדל ולהשקות בעצמנו חיטה. 
2. טיהור מי השפכים  - מאפשר לנצל חלק גדול מהמים בשנית. בישראל מאז שנות ה-90 כמויות מי השפכים (ביוב) המוזרמים לסביבה (ים ונחלים) צומצמו באופן משמעותי בזכות תהליכי טיהור שפכים. 
הטיהור של כל המים בשימוש ביתי (מקלחת, מכונת כביסה, מדיח כלים, אסלה וכדומה) כולל הוצאת החומרים המזהמים מתוכם. לאחר שמטהרים את מי השפכים, מקבלים מים נקיים באיכות טובה, הראויים להשקיה. (מקורות מידע: מתקני טיהור שפכים: המשרד להגנת הסביבה, אתר סבבה: שומרים על הסביבה, פודקאסט: אלי דורי, מפמ"ר גאוגרפיה, מראיין את אורי שור, מנהל מחלקת החינוך וההסברה ברשות המים ) 
3.  התפלת מי ים - מאפשרת להגדיל מאוד את כמות המים המתוקים הזמינים לנו בארץ (ובמדינת ירדן המדברית), אך גורמת לזיהום מי הים ופליטת גזי חממה. 
* בצורת היא מצב בו ישנם תנאים יבשים מהרגיל באזור מסוים. השפעת הבצורת נעשית משמעותית אם היא מתמשכת לאורך זמן רב ויוצרת מחסור במים זמינים לטבע ולאדם. המחסור יכול להתבטא בהתמעטות המים במאגרים כמו אגמים, נחלים ומי תהום, צמצום הלחות בקרקע וצמצום הגשם והלחות באוויר. בצורת היא תופעה טבעית, אך משבר האקלים מחריף אותה בישראל ובאזורים נוספים - יש פחות משקעים בממוצע על פני מספר שנים, והתחזית היא להפחתה נוספת בכמות המשקעים בעתיד.   
ההשפעות שעשויות להיגרם בשל הבצורת (או שינוי משמעותי בדפוסי הגשם): 
· הגידולים החקלאיים וחיות המשק עשויים להינזק ולהוביל להפחתה בכמות התוצרת החקלאית ואף לרעב. הסיכון לרעב משמעותי יותר במדינות עניות בהן אנשים רבים ניזונים מהגידולים של עצמם, וקשה יותר לייבא אוכל מארצות אחרות.  
· פגיעה בתעשייה ובהפקת חשמל מסכרים הידרו-אלקטריים, אשר מהווים מקור חשמל משמעותי במדינות ואזורים רבים.  
· הגברת שכיחות השריפות וחומרתן, מה שמסכן אנשים, תשתיות ועוד.  
· פגיעה באיכות המים והגברת הופעה של מחלות מדבקות.  
מסיבות אלו, בצורת ממושכת או חמורה עשויה לגרום לפגיעה קשה ביכולת להתקיים, בעיקר במדינות עניות. הבצורת עשויה להוביל לרעב או תזונה לקויה, קשיים כלכליים, הגירה המונית, למלחמות וסכסוכים, התפשטות מחלות, ועוד.  גם במדינות עשירות בצורת עשויה להוביל לפגיעה כלכלית משמעותית, ואסונות טבע כמו שריפות גם מובילות לתמותה.  
הדרכים להתמודד עם בצורות כוללות את השיטות להתמודדות עם מחסור כללי במים ובדרכים להתמודד עם שריפות והשפעות הבצורת כמו מחסור במזון.  
מדינות עניות רבות ממוקמות באזורים המחייבים השקיה נרחבת של הגידולים החקלאיים, לעומת מדינות עשירות רבות המסתמכות יותר על משקעים טבעיים. בנוסף, עוני ומחסור בתשתיות מוביל לניצול פחות יעיל של מים להשקיה - למשל התקנת טפטפות דורשת מערכת הובלה של מים בלחץ וכסף רב, ובאזורים עניים מקובלת השקיה לא יעילה על ידי הצפת השדה במים. 






הרחבה: משבר המים Day Zero בקייפטאון ומקסיקו סיטי
לאחרונה, קייפטאון, דרום אפריקה ומקסיקו סיטי, מקסיקו מצאו את עצמן בעיצומם של משברי יום אפס.
 בין 2015 ל-2018, קייפטאון חוותה בצורת קשה, הנחשבת לאירוע של אחד ל-400 שנה, שדחקה את העיר המונה כ-4.6 מיליון תושבים לקצה אסון מים.
המשבר הוחמר בשל שילוב של גורמים, כולל שונות באקלים, גידול אוכלוסיה וכמות גשמים נמוכה שהדגישו את אספקת המים מאחורי סכרים סמוכים. כשהבצורת נמשכה, מאגרי המים של קייפטאון הגיעו לרמות נמוכות במיוחד, מה שגרם לעיר ליישם צעדים מחמירים לחיסכון במים.
 החוויה הקשה של העיר ותגובתה הפכו למקרה בוחן עבור אזורים אחרים המתמודדים עם איומים דומים. התקשורת השקופה והיעילה של העירייה על חומרת הבצורת והנחיצות בצעדי חיסכון במים זכתה לשיתוף פעולה ציבורי והייתה חלקית במניעת היום האפס. תקשורת יומיומית עודדה אזרחים ומבקרים להתקלח קצר יותר, לשטוף את השירותים בתדירות נמוכה יותר, ואסרה על מים לשימושים לא חיוניים. העירייה גם פרסמה מפות שימוש כדי לאפשר לתושבים להשוות את השימוש במים שלהם לשכניהם ותעריפים גבוהים כדי להעניש את המשתמשים הכבדים.
 קייפטאון גם הצליחה למדוד במדויק את ייצור מי השתייה היומי ולנטר את רמות הסכר בזמן אמת כדי לקבוע יעדי שימוש יומיים במים לתושבים, במטרה למתוח את מאגרי המים המתדלדלים עד לגשמים העונתיים הצפויים.
העירייה גם התמודדה עם בעיות תשתית דוחקות על ידי הורדת לחץ המים כדי להפחית דליפות והתפרצויות תוך הכפלת הקצב השנתי של החלפת מים וביוב כדי למנוע אובדן מים מתשתיות פגומות.
 לאחרונה, בשנת 2024, יום אפס איים על יותר מ-22 מיליון תושבי מקסיקו סיטי.
 ההשפעות השליליות של שינויי האקלים, לרבות ירידה בכמות הגשמים ודלדול מי התהום שלאחר מכן, בשילוב עם הזדקנות ציוד ותשתיות שתרמו לאובדן 40% של מים עקב דליפות במערכת האספקה תרמו למשבר המים.
התרחבות עירונית מהירה, ושנים של שימוש יתר, הדגישו את האקוויפרים התת-קרקעיים, בעוד שטמפרטורות חמות יותר והפחתת המשקעים ברחבי מרכז מקסיקו הפחיתו את הסיכוי לחדש את האקוויפרים והסכרים החיוניים לאספקת המים של העיר.
 הרשויות המקומיות נאלצו לקצוב מים לפעילויות חיוניות בלבד, ולהשלים את אספקת המים למגורים עם משלוחים פעם בשבוע באמצעות משאיות. העיר נקטה ביוזמות אחרות לניהול אספקה כולל קצירת מים, שיקום מערכות אקולוגיות, הפחתת פסולת ותוכניות איסוף וטיהור מי גשמים עבור קהילות כפריות ובעלי הכנסה נמוכה יותר ברחבי מקסיקו סיטי.
העיר ביצעה גם עבודות תשתית כולל "מים לכולם", תוכנית ממשלתית שמטרתה שיקום צינורות ומערכות הידראוליות. אבל מאמצים אלה נתקלו בבעיות מתמשכות כמו כמות גשמים לא מספקת והיעדר תוכנית קונקרטית למניעת המשבר.


מילון מושגים:  (אתר המשרד להגנת הסביבה, פורטל המים של ישראל):
1. מים שפירים (freshwater) - מים טבעיים באיכות המתאימה לשתיה. הם כוללים מי תהום ומים עיליים. 
2. מי תהום: מי תהום נמצאים מתחת לבטן האדמה. הכוונה היא למי גשמים או משקעים שונים אשר יורדים אל הקרקע ומחלחלים לתוכה עד שהם מגיעים לשכבה בלתי חדירה ("אקוויקלוד"). חוסר היכולת להמשיך לחדור מביאה להצטברות מי התהום על פני השכבה, כאשר מפלסם נקבע בהתאם לכמות המים.
3. מים עיליים: מים עיליים הינם מים זורמים או עומדים, הנמצאים בגובה פני הקרקע ומשמשים לשאיבת מי שתייה. הכנרת משמשת כמאגר המים העיליים הגדול בישראל יחד עם כמה מעיינות.
4. מי קולחים (Treated waste water) - שפכים מטוהרים - מים שהופקו בתהליך של טיהור שפכים, ואפשר להשיבם למערכת המים באמצעות השקיית שדות חקלאיים או הזרמה לנחלים. 
5. מים מותפלים (Desalinated water) - מי שתייה המופקים באמצעות טכנולוגיית התפלה המרחיקה מלחים ממי המקור המגיעים מהים או מקידוחים מליחים. המים המותפלים הם באיכות מי שתייה (כ-20 כלורידים במ"ק).

